陸子履示秦篆寶
作者：梅堯臣
朝代：宋

paragraphs: 秦既并諸侯，斯乃一度量。
鑄寶以永傳，萬世俾勿喪。
精銅不生花，小篆著丞相。
一沒咸陽宮，千秋事更王。
陸君居洛城，客有來渭上。
曰因農人耕，發壤破古藏。
遂獲此物還，文完字何壯。
始號爲皇帝，立語已超曠。
意將愚黔首，釁起危博浪。
其後同玉璽，不隨驪山葬。
今蓄於君家，徒爾資奇尚。
物以用爲珍，異時皆似妄。